Per Dalgaard (DF), 2010-03-23:
Den her gang må jeg hellere starte med at sige, at Dansk Folkeparti kan støtte forslaget.
Det her lovforslag tager fat på et omfattende område: el-, naturgas- og varmeforsyning, fremme af VE, lov om pligtige lagre af olie osv. og justering af VE-direktivet.
Dertil skal der så oprettes den her datahub, som i min terminologi blot er en række databaser, som indeholder informationer, der kan bruges til bl.a. aflæsning og registrering af den enkelte forbrugers forbrugsmønster.
Samtidig vil der blive lagt op til, at man får intelligente elmålere, hvilket også er en fantastisk god ting, bl.a. så man kan få fjernaflæsning.
Men man skal nu ikke tro, at det, at folk får intelligente elmålere installeret i deres hjem, medfører, at de så kan bruge strøm, når det er billigt.
Altså, for så ville det betyde, at elmåleren skulle have en snabel ned i eller over til vaskemaskinen og kunne starte den, når strømmen er billig, og det er jo ikke umiddelbart det, der sker, blot fordi strømprisen falder kl. 3.00 om natten.
Så skulle der nærmest være sådan et ringeapparat i den der nye intelligente måler, så manden kan stå op og gå ud og starte sin vaskemaskine.
Jeg ved ikke helt, om det er det, der lægges op til.
Hele dette datahubhalløj, som 86 netvirksomheder får glæde af, er en god idé – helt sikkert – men det er et meget stort it-system, og det budget på 30-85 mio. kr., altså et spring på næsten 200 pct., lyder af lidt.
Men vi må jo se på, om vi ikke kan få informationer løbende om, hvor lang tid sådan et projekt egentlig løber, og ikke mindst om det omkostningsmæssige.
Jeg har så fået at vide af vores tidligere energiordfører, at det faktisk var Dansk Folkeparti, som pressede på for at få det her kabel til den elektriske Storebæltsforbindelse lagt, og jeg skulle sige fra hende, at det sådan set nu er ved at være gennemført og er en fantastisk god idé, sådan at vi kan få ens tariffer i Østdanmark og i Vestdanmark, så vi undgår mails fra vrede borgere i Østdanmark over, at elprisen her er dyrere end i Vestdanmark.
Så det udlignes, og det er bare fint.
Så er vi også tilfredse med, at der i forbindelse med varmeforsyningslovens tilpasning står, at det overordnede kriterium for dennes formål skal opvejes samfundsøkonomisk, sådan at man ikke kan få gennemført nogle smarte løsninger, som medfører, at det omkostningsmæssigt alligevel bliver for dyrt for brugeren.
Den her lov skal så være på plads den 5. december 2010, og der skal vi jo så igen have reduceret forbruget med 20 pct.
Men i Danmark har vi igen, også i den her sag, været så villige og duksedrengsagtige, at vi siger 30 pct.
Det må vi så se om vi kan nå.
Det tror jeg på at vi kan nå, det har vi i hvert fald fået at vide, og det tror jeg da på.
Men jeg kan egentlig ikke helt forstå, hvorfor vi gang på gang skal være de allerbedste i klassen i forbindelse med at påføre os selv yderligere strenge krav; men sådan skal det åbenbart være i mange henseender, og fred være med det.
Men som jeg nævnte tidligere, er vi i Dansk Folkeparti meget positive over for forslaget, og vi vil opfordre til, at vi i forbindelse med det der store projekt, det der datahubprojekt, får løbende informationer om, hvordan det skrider frem økonomisk og også udviklingsmæssigt,
så vi har lidt snor i, hvad det egentlig er, der sker.